Okresná prokuratúra Rožňava 
Nám. 1. mája, 048 01 Rožňava 1 	

Sp. zn. : Pv 443/13/8808	Rožňava, 30.10.2013
EEČ : 2-67-259-2013

U Z N E S E N I E

Trestná vec:	obvinený XXXXX 
Prečin:	Útok na verejného činiteľa podľa § 323 odsek 1 písmeno a Trestného zákona číslo 300/2005 Zbierky zákonov v znení zákona číslo 246/2012 Zbierky zákonov a iné trestné činy

Rozhodol: 	prokurátor Okresnej prokuratúry Rožňava
Podľa § 215 odsek 1 písmeno d (§ 9 odsek 1 písmeno g) Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
	dňa 28.04.2013 v čase okolo 00.55 h XXXXX pred vchodom do domu XXXXX pod vplyvom alkoholických nápojov, nereagoval na výzvy členov privolanej policajnej hliadky Obvodného oddelenia PZ XXXXX a následne počas predvádzania fyzicky napadol člena policajnej hliadky por. XXXXX tak, že ho najmenej raz udrel päsťou do tváre a potom viackrát do ramena ľavej ruky, vulgárne mu nadával, čím poškodenému por. XXXXX spôsobil odreninu pravej strany tváre a mnohopočetné odreniny a krvné podliatiny na ramene a ľavom predlaktí, ktoré zranenia si vyžiadali dobu liečenia bez práceneschopnosti v trvaní do 7 dní, 

lebo je trestné stíhanie neprípustné podľa § 9 odsek 1 písmeno g

Odôvodnenie:
Uznesením vyšetrovateľa OR PZ, Odboru kriminálnej polície, Oddelenia všeobecnej kriminality v XXXXX bolo začaté trestné stíhanie a uznesením toho istého orgánu, zo dňa 30.04.2013, bolo vznesené obvinenie XXXXX za prečin útoku na verejného činiteľa podľa § 323 ods. 1 písm. a) Tr. zák. v súbehu s prečinom výtržníctva podľa § 364 ods. 1 písm. a) Tr. zák., v podstate na tom skutkovom základe, ako je to uvedené vo výrokovej časti tohto uznesenia. 
	Preskúmaním predloženého vyšetrovacieho spisu bolo zistené, že obvinený XXXXX sa k spáchaniu skutku, z ktorého je obvinený, priznal v celom rozsahu. Na svoju obhajobu uviedol, že bol pod vplyvom alkoholických nápojov. Svoje konanie oľutoval. 
	V priebehu prípravného konania bolo zistené, že obvinený XXXXX bol rozkazom Obvodného úradu, Odboru všeobecnej vnútornej správy XXXXX, sp. zn. ObU-RV-OVVS-2013/04714 zo dňa 14.06.2013, ktorý nadobudol právoplatnosť dňa 07.08.2013, uznaný vinným zo spáchania priestupku proti verejnému poriadku podľa § 47 ods. 1 písm. a),  b) zákona SNR č. 372/1990 Zb. o priestupkoch v znení neskorších predpisov, v podstate za rovnaký skutok (zachovaná totožnosť skutku), za ktorý mu bolo vznesené obvinenie, a bola mu uložená pokuta vo výške 33 €. 
	Jednou zo základných zásad je zásada „ne bis in idem“, z ktorej vyplýva, že  žiadna osoba nemôže byť opätovne trestne stíhaná za ten istý skutok. Uvedená zásada je tiež obsiahnutá v  medzinárodných zmluvách, ktorými je Slovenská republika viazaná, predovšetkým v článku 4 Protokolu č. 7 k Európskemu dohovoru o ochrane ľudských práv a základných slobôd. 
	V zmysle článku 7 ods. 5 Ústavy Slovenskej republiky sú tieto medzinárodné zmluvy záväzné a majú prednosť pred zákonmi. Navyše samotné ustanovenie § 9 ods. 1 písm. g) Tr. por. výslovne upravuje ako špecifický dôvod neprípustnosti trestného stíhania to, že jeho vedenie vylučuje vyhlásená medzinárodná zmluva, ktorou je Slovenská republika viazaná. 
	Zásadu „ne bis in idem“, t. j. právo „nebyť súdený alebo potrestaný dvakrát“, možno v zmysle článku 4 Protokolu č. 7 k Európskemu dohovoru o ochrane ľudských práv a základných slobôd vzťahovať tak na činy patriace podľa slovenského právneho poriadku medzi trestné činy, ako aj na činy patriace medzi priestupky, a to vo všetkých kombináciách, ktoré medzi nimi prichádzajú do úvahy, v prípade, že je zachovaná totožnosť skutku, o ktorej možno hovoriť pri čiastočnej zhode konania alebo následku. 
	V prípade, že priestupkové konanie voči obvinenému bolo meritórne ukončené rozhodnutím príslušného správneho orgánu a toto nebolo formou mimoriadnych opravných prostriedkov zrušené, nie je možné pre ten istý čin tú istú osobu trestne stíhať a odsúdiť. 
	Trestný poriadok ukladá obligatórnu povinnosť zastaviť trestné stíhanie, ak prichádza do úvahy niektorá z okolností uvedených v § 9 ods. 1 Tr. por., v danom prípade § 9 ods. 1 písm. g) Tr. por. 
	Ustanovenie § 9 ods. 1 písm. g) Tr. por. výslovne upravuje ako špecifický dôvod neprípustnosti trestného stíhania to, že jeho vedenie vylučuje vyhlásená medzinárodná zmluva, ktorou je Slovenská republika viazaná. 
	Zásada „ne bis in idem“ zakazuje dvojité stíhanie za ten istý skutok, t. j. vychádza z predpokladu, že za jeden skutok má byť tá istá osoba potrestaná len raz. 

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Marián Hvasta
prokurátor